钦定古今图书集成/明伦汇编/氏族典/第285卷 > 黄介
## 钦定古今图书集成/明伦汇编/氏族典/第285卷 > 黄介

按《宋史黄介传》：“介字刚中，隆兴分宁人。意气卓越，喜
兵法。制置使朱祀孙帅蜀，介上攻守策，祀孙爱之以
自随。夏贵辟充广济簿尉，平反死囚，尹不能抗。钱真
孙复辟，入幕后家居，帅乡民登龙安山为保聚计。德
祐元年，北兵至砦，众奔溃，介坚守不为动，顾谓家僮
陈力曰：‘尔尽力勿走’。力曰：‘主在，死生同之’。介身被镞”
如猬面，颈复中十三矢，倚栅而死，力亦死。妻刘被掠，
子用中逃得不死。及壮，求母四方，逾十五年，得于京
师以归，州里称为“黄孝子”云。